philips etc. onsen lieven ende getrouwen cancellier
ende luiden van onsen raide in brabant $$$$$
drossaet aldair schout van shertogenbossche ende allen anderen
onsen rechteren justicieren ende officieren wyen dit aengaen
mach oft hueren stedehouderen ende eenenyegelycken van hun besundere
saluyt ende dilectie wy hebben ontfangen dootmoedige supplicatie
van janneken hollen willems dochter geboren van shertogen bossche
voirs. oudt ontrent achtentwintich jaeren nu tertyt gevangene binnen
der selver stadt inhoudende dat hoe wel zy van joncx kints af binnen
der voirs. stadt zoo by hueren ouders die zy jonck verlooren heeft
als by andere goede catholique lieden daer zy by gewoont
ende gedient heeft gealimenteert ende op gevoet is geweest
altyt geleeft ende heur gereguleert heeft gehadt zoo inden dienste
goidts te hooren te biechten ende ten heyligen sacramente te gaene
gelyck een goet oprecht kint der heyliger christen kercke
schuldich is te leven ende heur behoort te reguleren soo
eest nochtans gebeurt dat zy suppliante ontrent vier jaeren geleden
te houwelyck gealieert synde met henrick pietersse hoymaker nu
ter tyt absent ende om die nyeuwe gereprobeerde segte der
dwalingen ende ketteryen fugitif wesende d$eur ende midts
den gecoloreerden listigen woorden ende bedriegelycke persuasien
desselffs henrick huers mans zoe zeere is verblint geworden
ende geseduceert als dat sy noch zeer jonck simpel ende onnosel
wesende ende postponerende oft emmers luttel achtende dordinantie
ende justicien der heyliger christelycker roomscher kercken
zekere huere twe kinderen knechtens wesende die de voirs.
henrick pietersse heur man by haer geprocreert ende verweckt
heeft gehadt ende daer van het ierste is vanden ouderdom
van omtrent twee jaeren ende een halff ende het dandere
van een halff jaer heeft gelaeten ongedoopt jae ende dat me#
is de voirnoemde henrick pietersse heur man hem daermede noch nye#
te vreeden noch der suppliante syn huysvrouwe vroech noch spade
ongemolesteert gelaeten hebbende heeft der selver suppliante zoe
verre vuyten rechten wech gebracht ende verleydt gehadt als
dat zy des is nu weynich bat dan onderhalf jaer geleden ten by
synde ende deur dinstigatie vanden voirs. heuren manne in zekere
huys gestaen tot shertogenbossche teghens over sinte peeters
cappelle by eenen valschen predicant ende ketter genaempt joes
ombegrepen zynen toenaems een droochscheerder van zynen ambachten
geweest zynde ende zedert tot antwerpen metten brande
geexecuteert ende huer suppliante gansselyck ombekent huer heeft
laeten herdoopen daer deure zy sedert zy suppliante altyt zeer
ongerust is geweest van conscientie ende wel gewilt hadde
dat tselve nyet geschiet en waere als zoo deur vermaeninge
van eenige gheestelycke persoonen als anderssins wel gevuelt ende
verstaen hebbende dat zy $$lycken verleydt was zeer
gedoolt ende grootelyken tegens de justicien der heyliger kerken
ende onse ordinantie misdaen hadde inder vuegen dat sy ter
cause voirs. by u onse schout van shertogen bossche voirs.
is geapprehendeert geworden als wanneer zy huere voirs.
dwalinge terstont heeft bekent ende gedetesteert gehadt
ende syn huere voirs. twee kinderen alsdoen naeden justitutie
van onse moedere de heylige kerken kersten gedaen ende gedoopt
geweest dae zy suppliante zeer wel mede gerust ende tevreden
is geweest ende over lange te voeren heure twe kinderen
alsdoen naeder justitutie wel soude hebben behoirelyck willen
doen doopen en hadde zy dat nyet gelaeten deur contrarie
bevel ende vermaeninge van haeren voirs. man ende besundere
doer groote schaemptheyt van daer deure gemelt ende voirts
aen lyff ende goet gestraft te worddene gelyck zy nu
tertyt in grooter benauwtheyt ende vreese daer van is
aengesien ghy voirs. schout daer toe tegens huer conclusie hebt
genoemen ende want sy suppliante zoe dueur goede vermaninge
van eenige gheestelycke ende chatolicque persoonen als
anderssins om dat zy gelyck voirs. is zedert wel bevonden
ende verstaen heeft dat sy deerlycken geseduceert is
geweest ende gedoelt heeft gehadt van hueren voirs. mesusen
ende overtredinge zoe tegens der justicie vanden heyliger
kercke als contrarie onse ordinantien gecommitteert vuyten
gront heurder herten is peniterende heure voirs. dwalinge
afg$ affgaende ende vertydende gelyck sy desselve metter daet
vertogen heeft ende affgegaen is als heur daer van
ende anderssins behoorlyck gevuecht ende te sinxen lestleden
met goeden berouwe ten heyligen sacramente gewest
hebbende blykende by attestatien van zekere gheestelycke
persoonen daer aff begheerende voirtaen te levene te
stervene ende heur te reguleerene gelyck een goet
oitmoedich kint der heyligen roomschen kercke schuldich is
te levene ende huer te reguleren zoe heeft zy ons oitmoedelyck
gebeden tselve delict huer willen te vergeven ende daerop te laeten
expedieren onse behoirlycke brieven van pardoene waeromme
wy de saecken voirs. overgemerckt ende hierop gehadt
dadvys eerst van u onse voirs. schout ende dien vande wet
van shertogen bossche mitgaders vanden inquisiteuren van
onsen heyligen geloove ende eyntelyck van u van onsen voirs.
lande in brabant der voirs. janneken holle suppliante genegen
wesende thaerder bede ende supplicatie ende heur willende
gratie ende genade prefereren voer strangheyt van justicie
besundere aengesien heur groot ende waerachtich berouw
ende dat zy van hueren man verleydt ende daertoe gebracht
is geweest hebben by deliberatie van onse zeer lieve zustere
die hertoginne van parma ende plaisantie voer ons regente
ende gouvernante in desen onsen neerlanden vergeven ende
quytgescholden vergeven ende schelden quyte vuyt onse
sunderlinge gratie midts desen tfeyt ende delict boven verclaert
mitsgaders alle tgene dat zy ter cause van dyen midts
datter aencleeft tegen ons ende justitie mesdaen ende
mesbruyckt mach hebben ende hebben heur als daeraff
weder gestelt ende gerestitueert stellen weder ende restitueren
tot haeren goeden name fame ende geruchte in ende over allen
onsen landen van brabant limburch ende overmaze gelyck
ende in alder manieren als zy was voer die toecompste vanden
mesuse voirscreven imponerende hierop een eeuwich swygen
ende silentie onsen procureur generael u onsen schout van bossche
ende allen anderen onsen justicieren ende officieren wye
zy zyn satisfactie ende beteringe eerst ende al voeren
gedaen $ geinteresseerde partye indien die noch nyet gedaen
en is ende eenige daertoe staet civilyck alleenlyck behoudelyck
dat de voirs. suppliante gehouden wert aftegaen ende rennehueren
by solempnelen eede heure voirs. dwalinge ende erreuren
in handen vanden weerdigen vader in gode den bisschop van
shertogenbossche voirs. ende te aenveerden ende volcommen
alsulcke penitentie als daer toe staet ende heur by den voirs.
marge: zy hier af verantwoirt
byden ontfanger vanden
exploicten
bisschop ingestelt ende bevolen sal werden ende daer
en boven zal zyn noch geconfineert blyven ende dewelcke
wy confineren midts desen een jaer lanck geduerende beginnende op
hedent date van desen binnen onse voirs. stede van shertogen
bossche zonder daer vuyt te moegen gaen op pene van
relaps ende oick te refunderen de wetlycke costen van
justicie daer omme gedaen ter taxatien vanden ghenen van
u lieden diert behooren zal ontbieden u daeromme
ende eennenygelyck van u lieden wyen dit aengaen mach dat
ghy de voirs. suppliante van dese onse gratie pardoene ende
quitscheldinge ende allen den inhouden van desen naer huere
vorme ende teneur doet laet en gedoocht rustelyck ende
vredelyck genyeten ende gebruycken sonder huer te doene oft
laeten geschieden eenich hinder letsel oft moyenisse
ter contrarien ende heuren persoon tegenwordich gevangen
wesende mitgaders heure onverbuerde goeden indyen zy
eenige heeft stelt ende set oft doet stellen ende setten
terstont ende zonder vertreck tot geheele ende volcommen
delivrantie ende slakinge oft moyenisse ter contrarien
want ons alsoo gelieft gegeven in onse stadt
van bruessele den vyfsten vyfsten dach der maent van
junio int jaer onsheeren duysent vyfhondert ende
dryentzestich van onsen rycken van spaengnen
sicillien etc. tviiie ende van napels txe
onder stont gescreven byden coninck ende ondertekent
de langhe $$$
gecollationert ende bevonden $accorderende
mett$ originalen br$$ by mij
$$ facuwez $$